**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „návrh zákona“) predkladá predseda Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe úlohy č. B.15 uznesenia vlády Slovenskej republiky č. 195 z 3. apríla 2024 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc a potreby zapracovania požiadaviek aplikačnej praxe.

Predloženým návrhom zákona sa do právneho poriadku Slovenskej republiky preberajú ustanovenia vykonávacej smernice Komisie (EÚ) 2024/325 z 19. januára 2024, ktorou sa mení vykonávacia smernica (EÚ) 2019/68, pokiaľ ide o minimálnu hĺbku označovania strelných zbraní a hlavných častí (Ú. v. EÚ L, 2024/325, 22.1.2024) (ďalej len „vykonávacia smernica Komisie (EÚ) 2024/325“), a to úpravou zákona č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „zákon č. 64/2019 Z. z.“).

Zákon č. 64/2019 Z. z. je technickým predpisom z oblasti posudzovania zhody podľa § 2 písm. e) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov. Zákon č. 64/2019 Z. z. zastrešuje právnu úpravu základných požiadaviek a postupov posudzovania zhody na strelné zbrane a strelivo pre civilné použitie a ďalšie podrobnosti ako sú označovanie strelných zbraní a streliva, dokumenty vydávané autorizovanou osobou, vyhlásenie o zhode a overovacie značky strelných zbraní a streliva. Zákon č. 64/2019 Z. z. ustanovuje aj zaradenie tlmičov hluku výstrelu (ďalej len „tlmič“) medzi povolené doplnky strelnej zbrane ako je použitie terminológie, požiadavky na tlmiče, posudzovanie zhody tlmičov, označovanie tlmičov a výstupné dokumenty posudzovania zhody tlmičov.

Dôvodom úpravy návrhu zákona je najmä prevzatie ustanovení, ktoré určujú minimálne technické špecifikácie označovania strelných zbraní a ich hlavných častí s cieľom zvýšiť vysledovateľnosť strelných zbraní a ich hlavných častí a uľahčiť ich voľný pohyb. Vykonávacou smernicou Komisie (EÚ) 2024/325 sa medzi technické špecifikácie uvedené vo vykonávacej smernici (EÚ) 2019/68 dopĺňa požiadavka na minimálnu hĺbku označenia strelnej zbrane v rámci EÚ s cieľom zabezpečiť rovnaké podmienky pre hospodárske subjekty a používateľov strelných zbraní a uľahčiť obchod na vnútornom trhu EÚ. Minimálna hĺbka označenia strelnej zbrane je určená najmenej 0,0762 mm. Návrhom zákona sa upravuje povinnosť použiť minimálnu hĺbku označenia strelnej zbrane pre hospodárske subjekty, čo bude mať vplyv na kontrolu z hľadiska výkonu dohľadu nad týmito určenými výrobkami. Návrhom zákona sa sprecizujú poznatky získané z aplikačnej praxe, pretože vznikla potreba úpravy ustanovenia týkajúceho sa označovania strelnej zbrane a jej hlavnej časti kalibrom. Aplikačná prax ukázala, že nie je potrebné označovať všetky hlavné časti strelnej zbrane kalibrom z dôvodu zabezpečenia bezpečnosti a ochrany používateľa strelnej zbrane.

Návrh zákona nemá vplyvy na rozpočet verejnej správy, vplyvy na informatizáciu spoločnosti, vplyvy na manželstvo, rodičovstvo a rodinu a vplyvy na služby verejnej správy pre občana. Návrh zákona má pozitívny aj negatívny vplyv na podnikateľské prostredie, negatívny vplyv na životné prostredie a pozitívne sociálne vplyvy.

Návrh zákona bude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s Dohovorom o vzájomnom uznávaní skúšobných značiek ručných strelných zbraní z 1. júla 1969, Zmluvou o fungovaní Európskej únie, ako aj s Chartou Európskej únie.